Knut Haukelid

Knut Haukelid (1911–1994) var en norsk offiser og fenrik i Kompani Linge. Haukelid er for ettertiden kjent for sin deltakelse i Vemork-aksjonen mot produksjonen av tungtvann på Rjukan.

 Bakgrunn 
Haukelid var tvillingbror av den norsk-amerikanske filmskuespilleren Sigrid Gurie. Deres foreldre var Sigrid og Bjørgulf Haukelid.Edland, Åsulv: Frå Haukeli til Hollywood. Dag og Tid, 10. juni 2016, s. 26.

Han studerte 1937–38 ved universitetet i Berlin. I 1938 ble han disponent i firmaet Haukelid og Five AS.

 Andre verdenskrig 
Under den tyske invasjonen av Norge i 1940 deltok Haukelid i felttoget på Østlandet. Han ble tidlig involvert i illegalt arbeid sammen med Sverre Midtskau, som høsten 1940 kom  fra Storbritannia i etterretningsoppdrag for SIS. I 1941 måtte han rømme til Sverige og derfra til Storbritannia. Her ble han innrullert i Kompani Linge.

Den 16. februar 1943 hoppet Haukelid sammen med fem andre fra Kompani Linge ut over Hardangervidda som ledd i Vemork-aksjonen (Operasjon Gunnerside). Her sluttet de seg til fortroppen (Operasjon Grouse, fra da av kalt Swallow), som hadde overvintret på vidda siden oktober 1942. Natt til 28. februar gjennomførte de en vellykket sprengning av tungtvannsanlegget, og ødela 900 kilo tungtvann.

Sammen med Arne Kjelstrup overvintret Haukelid på Hardangervidda under harde forhold. Den 20. februar 1944 ledet han senkningen av fergen DF «Hydro» på Tinnsjøen. Ombord på fergen var resten av tyskernes tungtvannsproduksjon på vei til Tyskland.

Haukelid vendte tilbake til Storbritannia, før han igjen returnerte til Norge for å være med på å bygge opp Milorg-basen Varg på Hardangervidda.

Faren Bjørgulf døde i tysk fangenskap etter tortur.

 Etter krigen 
Haukelid ble i 1946 uteksaminert  fra Krigsskolen. Han tjenestegjorde som kaptein og kretssjef i Heimevernet i 1947, deretter i noen år som vernepliktig kaptein og major i Hæren. Fra 1956 tjenestegjorde han som bataljonssjef for Telemark infanteriregiment nr. 3 (IR3). I 1959 ble han oberstløytnant, og fra 1964 til 1966 var han regimentssjef for IR3. Fra 1966 til 1974 var han distriktssjef for Heimevernet i Oslo (HV02).

 Utmerkelser 

For sin krigsinnsats fikk Haukelid flere norske og utenlandske dekorasjoner. Han mottok den norske St. Olavsmedaljen med ekegren i 1943 og i 1944 mottok han Norges høyeste utmerkelse, Krigskorset med sverd.Erik Gjems-Onstad (red.), Krigskorset og St. Olavsmedaljen med ekegren, s. 124–125. I 1947 ble han igjen hedret med Krigskorset, og mottok sverd nummer to.Erik Gjems-Onstad (red.), Krigskorset og St. Olavsmedaljen med ekegren, s. 165–166. Haukelid er dermed én av kun elleve mottakere som har fått medaljen flere ganger. Av norske dekorasjoner mottok Haukelid også Deltakermedaljen og Haakon VIIs 70-årsmedalje.Bilde av Kmut Haukelid i uniform, besøkt 30. september 2016.

Han var også innehaver av de britiske utmerkelsene Distinguished Service Order og Military Cross, samt den amerikanske Medal of Freedom with Silver Palm og det franske dekorasjonene Æreslegionen og Croix de Guerre med palme.

 I media 
Haukelid skrev selv om aksjonen i boka Det demrer en dag,som i revidert utgave fikk tittelen Kampen om tungtvannet. Det er skrevet flere bøker om aksjonen.

I den noe oppdramatiserte Hollywood-versjonen av historien om aksjonen, Helter i Telemark (1965), spilte Richard Harris rollen som Knut Straud.

 Referanser 

 Litteratur 
 Jens-Anton Poulsson: Aksjon Vemork : vinterkrig på Hardangervidda – Gyldendal, Oslo, 1982

 Eksterne lenker 



Kategori:Norske oberstløytnanter
Kategori:Medlemmer av Kompani Linge
Kategori:Krigskorset
Kategori:St. Olavsmedaljen med ekegren
Kategori:Distinguished Service Order
Kategori:Military Cross
Kategori:Frihetsmedaljen
Kategori:Æreslegionen
Kategori:Croix de Guerre (Frankrike)
Kategori:Personer fra New York City
Kategori:Norske tvillinger
Kategori:Fødsler i 1911
Kategori:Dødsfall i 1994